PALAJAHAN 8
Kenapa Tuhan Nepin Kajaatan lan Pakéweh?
1. Kénkén pajumun kajaatané?
Kajaatan mulai ada di guminé sekat I Setan ngaé pisuna. Awalné, I Setan ento malékat ané sampurna, sakéwala ”ia tusing demen teken kasujatian.” (Yohanes 8:44) Ia dot kasembah padahal tuah Tuhan ané pantesné kasembah. I Setan melog-melogin Hawa, lan ngoda apang nuut ia tusing nuutin Tuhan. Adam masih milu-milu tusing nuutin Tuhan. Kaputusané Adam ngranaang pakéweh lan kematian.—Baca Purwakaning Dadi 3:1-6, 19.
Dugas I Setan ngerayu Hawa apanga tusing nuutin Tuhan, dini I Setan nyumunin pemberontakan ngelawan kedaulatan Tuhan utawi kedudukan Idané ané paling tegeh. Akhirné liunan umat manusané nuut I Setan lan nolak Tuhan dadi penguasa. Ento krana, ”sakuub jagate kareh antuk I Jaat”.—Baca Yohanes 14:30; 1 Yohanes 5:19.
2. Apaké pagaén Ida ada cacadné?
Pagaén Tuhan makejang sampurna. Manusa lan malékat kagaé apang sanggup ninutin Ida kanti sampurna. (Pangeling-eling 32:4, 5) Tuhan ngemaang manusa kebébasan buat milih ané melah apa ané jelé. Kebébasan ento ngemaang kesempatan buat muktiang baktin iraga tekén Ida.—Baca Yakobus 1:13-15; 1 Yohanes 5:3.
3. Apa krana Tuhan nepin pakéwehé enu kanti jani?
Yehuwa nepin pemberontakan ngelawan kedaulatan Idané, kanti masa ané katetepang. Alasané? Ento nunjukang yéning tusing ulian Ida, pamréntahan nyenja tusing lakar ngidaang ngasilang ané luung. (Guru Pangajian 7:29; 8:9) 6.000 tiban sasuba sejarah manusané, ento dadi bukti jelas yén pamréntahan manusané gagal ngilangang perang, kajaatan, unduk ané tusing adil, lan penyakit.—Baca Nabi Yeremia 10:23; Roma 9:17.
Matungkalikan tekén pamréntahan manusané, pamréntahan Tuhan ngasilang merta buat manusa ané nyak tinut. Tusing makelo buin, Yehuwa lakar nyuudang pamréntahan manusané makejang. Tuah anak ané nukung pamréntahan Tuhan ané lakar ngewarisin guminé.—Nabi Yesaya 11:9.—Baca Nabi Daniel 2:44.
4. Ulian kesabaran Tuhan, kesempatan apa ané gelahang iraga?
Setan nuduh tusing ada anak ané tulus ati nyembah Yehuwa. Bisaké ragané muktiang tuduhané ento tusing beneh? Bisa! Krana Tuhan sabar, ento ngemaang iraga kesempatan apaké iraga milih kapréntah Tuhan utawi kapréntah manusa. Pilihan iragané ngenah uli carané iraga nyalanin idup.—Baca Ayub 1:8-12; Pitutur 27:11.
5. Apa buktiné yéning iraga milih Tuhan dadi Penguasan iraga?
Iraga bisa milih Tuhan dadi Penguasa yéning malajah lan nyalanang ibadat ané madasar Cakepan Suci. (Yohanes 4:23) Iraga nolak I Setan dadi penguasa yéning tusing milu urusan perang lan politik, patuh cara Yesus.—Baca Yohanes 17:14.
I Setan nganggon kuasané buat nyebarang solah ané cabul lan nyangsarain. Yén iraga nolak solah buka keto, bisa dogén ada timpal lan nyama-nyama ané tusing demen. (1 Petrus 4:3, 4) Dadiné, iraga perlu milih. Apaké iraga lakar magabung ajak anak ané nyayangin Ida? Apaké iraga nyak nyalanang hukum Ida ané wicaksana? Yén nyak, pilihan iragané nunjukang I Setan ento bobab dugas ia ngorahang, yén sedek nepukin kéweh, tusing ada anak ané tulus nyalanang préntah-préntah Tuhan.—Baca 1 Korintus 6:9, 10; 15:33.
Krana Tuhan nyayangin manusa, ento dadi jaminan kajaatan lan pakéweh lakar ilang. Anak ané nyalanang ajahan Idané lakar terus idup di guminé.—Baca Yohanes 3:16.
ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn